Narva Humanitaargümnaasiumi kodukord

3. Õpilaste ning kooli töötajate vaimset või füüsilist turvalisust ohustavate olukordade ennetamise, neile reageerimise, juhtumitest teavitamise ning nende juhtumite lahendamise kord

3.1. Kool tagab õpilaste ning kooli töötajate koolis viibimise ajal nende vaimse ja füüsilise turvalisuse ning tervise kaitse.

3.2. Vägivalla ennetamiseks tagatakse koolis järelevalve õpilaste üle kogu õppepäeva vältel. 

3.2.1. Õpetaja kindlustab õppetunnis distsipliini, jälgib õpilastevahelist suhtlemist ja vägivallailmingute korral sekkub probleemi lahendamiseks, informeerib klassijuhatajat õpilaste käitumisprobleemidest ja vägivalla ilmingutest. Korrapidajana vahetunnis täidab ta oma kohustusi ning tagab õpilaste turvalisuse. 

3.2.2. Klassijuhataja informeerib õppealajuhatajat õpilaste käitumisprobleemidest ja vägivalla ilmingutest, viib läbi klassijuhatajatunde, mis aitab ennetada vägivaldset käitumist ning propageerib õpilastevahelisi sõbralikke suhteid ning vägivallavaba kooli. 
3.2.3. Kooli juhtkond omab informatsiooni koolikiusamise ja vägivalla juhtumitest; vajadusel viib läbi küsitlusi õpilaste ja lapsevanemate seas; osutab abi õpetajatele ja teistele koolitöötajatele; vestleb õpilaste ja lapsevanematega; arutab koolikiusamise ja vägivallaga seotud küsimusi nõupidamistel ja õppenõukogus; korraldab vajadusel koolitusi õpetajatele ja lapsevanematele, kuidas ennetada ja lahendada vägivallaga seotud probleeme, vajadused kaasates tugiisikuid ja asjatundjaid (psühholooge, sotsiaaltöötajaid, noortepolitseid).

3.3. Kool kasutab õpilaste ja koolitöötajate turvalisust ohustava olukordade ennetamiseks ning olukordadele reageerimiseks kooli territooriumil ja ruumides videovalvet.

3.4. Õpilaste ja koolitöötajate turvalisuse üle järelevalve tagamiseks kontrollib kool kooli hoonest ja territooriumilt sisse- ja väljaliikumist. 

3.5. Õpilaste ning koolitöötajate vaimset või füüsilist turvalisust ohustavatest juhtumitest peab teavitama klassijuhatajat – õppealajuhatajat – koolidirektorit.

3.6. Koolidirektoril on õigus nõuda oma kooli töötajalt, kes on olnud süü- või väärteo tunnistajaks, kirjalikku seletust süü- või väärteo kohta ja kooli töötaja on kohustatud andma niisuguse seletuse. Seletuskirja ei nõuta, kui süütegu on tõestatud muude tõenditega. Seletuse andmisest keeldumise, samuti seletuses teadvalt valeandmete esitamise eest võib kooli töötajale määrata distsiplinaarkaristuse. Seletuse andmisest keeldumise eest ei saa distsiplinaarkaristust määrata töötajale, kes on selle õpilase, kelle teo kohta talt seletust nõuti, lähedane sugulane (vanem, vend, õde). Seletuskirja kantakse vähemalt alljärgnev: süü- või väärteo toimepanemise aeg ja kirjeldus; seletuskirja koostamise kuupäev; seletuskirja kirjutaja nimi ja allkiri.

3.7. Kooli töötajad ei tohi õpilase iseloomustamisel viidata kustunud või ennetähtaegselt kustutatud karistusele.

3.8. Koolidirektor võib kooli nimelt pöörduda politseisse, alaealiste komisjoni või kohtusse ühe nädala jooksul, arvates päevast, mis järgnes päevale, mil ta sai teada või pidanuks teada saama süü- või väärteost.

3.9. Kui koolidirektor leiab, et isikut, kes pani toime teo, ei saa mõjutada pedagoogilise vestluse kaudu, teeb ta vastava esildise ning saadab selle alaealise elukohajärgsele alaealiste komisjonile koos taotlusega kohaldada alaealise mõjutusvahendite seaduses ettenähtud mõjutusvahendeid. Enne alaealiste komisjoni pöördumist tuleb õpilasele ja tema seaduslikule esindajale selgitada teo olemust ja alust.

3.10. Kui koolidirektor pedagoogilise vestluse tulemusena jõuab järeldusele, et õpilane on oma teo keelatusest aru saanud või oma käitumist vastavalt sellele arusaamale muutnud, siis võib alaealiste komisjoni jätta esildis tegemata.

3.11. Kui kooli territooriumil viibivad alkoholi- või narkojoobes või suitsetavad isikud, siis tuleb pöörduda koheselt politseiesindajate poole, kes rakendavad vastavad meetmed vastavalt Politseiseadusele ja Tubakaseadusele.

4. Jälgimisseadmestiku kasutamise kord

4.1. Jälgimisseadmestik on tehniliste abivahendite süsteem, mis edastab pildi ja heli, mille abil on võimalik jälgida isikute tegevust avalikus kohas reaalajas võimalik jälgida, salvestab pildi ja heli, võimaldab pilti ja heli säilitada ning neid taasesitada. Salvestis on pildi, heli ja muude andmete elektrooniline kogum.

4.2. Jälgimisseadmestikku võib kasutada Narva Humanitaargümnaasiumi hoonetesse ja territooriumile paigaldatud vara kaitseks ning isikute ja vara kasutajate turvalisust ohustava olukorra ennetamiseks, olukorrale reageerimiseks ning korrarikkumise menetlemisel asitõendite väljaselgitamiseks.

4.3. Videojärelvalve reguleerimisel lähtutakse põhiseaduse §26-st (eraelu vaimne ja füüsiline puutumatus), mida võib riivata isiku jälgimine. IKS §14 sätestab isikuandmete töötlemise tingimused ilma andmesubjekti nõusolekuta. IKS §14 lõike 3 kohaselt võib isikuandmeid edastavat või salvestavat jälgimisseadmestikku kasutada üksnes isikute või vara kaitseks ning juhul, kui sellega ei kahjustata ülemääraselt andmesubjekti õigustatud huve ning kogutavaid andmeid kasutatakse ainult nende kogumise eemärgist lähtuvalt.

4.4. Kohad, kuhu videokaamerad paigaldatakse, määratleb koolidirektor. Videojärelvalve kasutamisest teavitatakse kõiki siltidega „Videovalve“, mis on paigutatud kõikidele aladele, mis on videojärelvalve all. Nähtaval kohal peab olema jälgimisseadmestiku andmete töötleja nimi ja kontaktandmed. 

4.5. Jälgimisseadmestiku andmete kasutamise eesmärk on:

4.5.1. ohuolukordade (vara kaitse, füüsilise ja vaimse tervise kaitse) faktiliste tõendusmaterjalide saamine. Jälgimine on rangelt juhtumipõhine.

4.5.2. õpilaste vaimse ja füüsilise turvalisuse tagamine.

4.6. Info säilib 1 nädal. Töötaja, kellel on ameti- või tööülesannetest lähtuvalt õigus ja kohustus salvestist kasutada, töödelda ja hävitada, määrab kooli direktor.

